CELEX: 62006CA0096
Language: el
Date: 2008-03-13 00:00:00
Title: Υπόθεση C-96/06: Απόφαση του Δικαστηρίου (τρίτο τμήμα) της 13ης Μαρτίου 2008 (αίτηση του Finanzgericht Hamburg, Γερμανία, για την έκδοση προδικαστικής αποφάσεως) — Viamex Agrar Handels GmbH κατά Hauptzollamt Hamburg-Jonas (Κανονισμός (ΕΚ) 615/98 — Οδηγία 91/628/ΕΟΚ — Επιστροφές κατά την εξαγωγή — Άρνηση — Μη τήρηση της οδηγίας 91/628/ΕΟΚ — Θιγείσα διαβίωση των ζώων — Βάρος αποδείξεως — Έλλειψη αποδεικτικών στοιχείων)

9.5.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 116/3
            
         Απόφαση του Δικαστηρίου (τρίτο τμήμα) της 13ης Μαρτίου 2008 (αίτηση του Finanzgericht Hamburg, Γερμανία, για την έκδοση προδικαστικής αποφάσεως) — Viamex Agrar Handels GmbH κατά Hauptzollamt Hamburg-Jonas
   (Υπόθεση C-96/06) (1)
   
   (Κανονισμός (ΕΚ) 615/98 - Οδηγία 91/628/ΕΟΚ - Επιστροφές κατά την εξαγωγή - Άρνηση - Μη τήρηση της οδηγίας 91/628/ΕΟΚ - Θιγείσα διαβίωση των ζώων - Βάρος αποδείξεως - Έλλειψη αποδεικτικών στοιχείων)
   (2008/C 116/05)
   Γλώσσα διαδικασίας: η γερμανική
   Αιτούν δικαστήριο
   Finanzgericht Hamburg
   Διάδικοι στην υπόθεση της κύριας δίκης
   Viamex Agrar Handels GmbH
   κατά
   Hauptzollamt Hamburg-Jonas
   Αντικείμενο της υποθέσεως
   Προδικαστική — Finanzgericht Hamburg — Ερμηνεία του άρθρου 5, παράγραφος 3, του κανονισμού (ΕΚ) 615/98 της Επιτροπής, της 18ης Μαρτίου 1998, για ειδικές λεπτομέρειες εφαρμογής του καθεστώτος των επιστροφών κατά την εξαγωγή όσον αφορά την καλή μεταχείριση των ζωντανών βοοειδών κατά τη μεταφορά (ΕΕ L 82, σ. 19) — Δυνατότητα της αρμόδιας αρχής να αρνηθεί τη χορήγηση επιστροφών κατά την εξαγωγή, εφόσον θεωρεί, «έχοντας υπόψη […] οποιοδήποτε άλλο στοιχείο το οποίο διαθέτει», ότι δεν έχουν τηρηθεί οι διατάξεις της οδηγίας 91/628/ΕΟΚ του Συμβουλίου, της 19ης Νοεμβρίου 1991, για την προστασία των ζώων κατά τη μεταφορά και για την τροποποίηση των οδηγιών 90/425/ΕΟΚ και 91/496/ΕΟΚ (ΕΕ L 340, σ. 17) — Βάρος αποδείξεως — Μη χορήγηση επιστροφών, λόγω χρησιμοποιήσεως πλοίου που περιλαμβάνεται σε κατάλογο πλοίων που δεν ανταποκρίνονται στις απαιτήσεις της οδηγίας 91/628/ΕΟΚ (σε «αρνητικό κατάλογο»), μολονότι δεν υπάρχουν ενδείξεις ότι επηρεάστηκε πράγματι η καλή διαβίωση των ζώων
   Διατακτικό της αποφάσεως
   Το Δικαστήριο αποφαίνεται:
   
               1)
            
            
               Παρά τα προσκομισθέντα από τον εξαγωγέα έγγραφα σύμφωνα με το άρθρο 5, παράγραφος 2, του κανονισμού (ΕΚ) 615/98 της Επιτροπής, της 18ης Μαρτίου 1998, για ειδικές λεπτομέρειες εφαρμογής του καθεστώτος των επιστροφών κατά την εξαγωγή όσον αφορά την καλή μεταχείριση των ζωντανών βοοειδών κατά τη μεταφορά, η αρμόδια αρχή μπορεί να κρίνει ότι δεν τηρήθηκε η οδηγία 91/628/ΕΟΚ του Συμβουλίου, της 19ης Νοεμβρίου 1991, για την προστασία των ζώων κατά τη μεταφορά και για την τροποποίηση των οδηγιών 90/425/ΕΟΚ και 91/496/ΕΟΚ, όπως τροποποιήθηκε με την οδηγία 95/29/ΕΚ του Συμβουλίου, της 29ης Ιουνίου 1995, κατ' εφαρμογή του άρθρου 5, παράγραφος 3, του εν λόγω κανονισμού. Ωστόσο, η αρμόδια αρχή μπορεί να καταλήξει στο συμπέρασμα αυτό στηριζόμενη μόνο στα έγγραφα του άρθρου 5 του κανονισμού 615/98, στις εκθέσεις του άρθρου 4 του ίδιου κανονισμού σχετικά με την υγεία των ζώων ή σε κάθε άλλο αντικειμενικό στοιχείο, το οποίο θίγει την καλή διαβίωση των ζώων αυτών και δύναται να θέσει εν αμφιβόλω τα προσκομισθέντα από τον εξαγωγέα έγγραφα, επιβάλλοντας, ενδεχομένως, στον εξαγωγέα να αποδείξει για ποιον λόγο δεν είναι λυσιτελή τα αποδεικτικά στοιχεία βάσει των οποίων η αρμόδια αρχή έκρινε ότι δεν τηρήθηκε η οδηγία 91/628, όπως τροποποιήθηκε με την οδηγία 95/29.
            
         
               2)
            
            
               Κατ' εφαρμογή του άρθρου 5, παράγραφος 3, του κανονισμού 615/98, η αρμόδια αρχή μπορεί να αρνηθεί την επιστροφή κατά την εξαγωγή λόγω μη τηρήσεως των διατάξεων της οδηγίας 91/628, όπως τροποποιήθηκε με την οδηγία 95/29, περί της υγείας των ζώων, μολονότι από κανένα στοιχείο δεν προκύπτει ότι τα μεταφερόμενα ζώα υπέστησαν συγκεκριμένη βλάβη.
            
         
      (1)  ΕΕ C 96 της 22.4.2006.